P6_TA(2005)0367

Nepal

Europa-Parlamentets beslutning om Nepal

Europa-Parlamentet,

- der henviser til sin tidligere beslutning af 24. februar 2005 om Nepal [1], hvori det fordømte kongens kup og opfordrede kong Gyanendra til at ophæve undtagelsestilstanden og genoprette det parlamentariske demokrati og de demokratiske institutioner,

- der henviser til erklæringen af 6. september 2005, fremsat af formandskabet på vegne af Den Europæiske Union, som bifalder erklæringen om våbenhvile fra formand Prachanda i det nepalesiske (maoistiske) kommunistparti CPN(M),

- der henviser til FN's generalsekretærs særlige rådgiver Lakhar Brahimis besøg i Nepal i juli 2005,

- der henviser til EU-trojkaens planlagte besøg den 4.- 6. oktober 2005,

- der henviser til forretningsordenens artikel 115, stk. 5,

A. der henviser til, at Nepals Kong Gyanendra den 1. februar 2005 på forfatningsstridig vis afsatte regeringen, overtog den direkte magt og erklærede landet i undtagelsestilstand,

B. der henviser til, at volden er eskaleret i Nepal siden kongens kup, og at der ikke har været nogen kontrol med Nepals kongelige hær i løbet af den periode, hvor der ikke har været nogen demokratisk valgt regering,

C. der henviser til, at kongens kup har styrket de maoistiske oprørsgruppers stilling, og at disse råder over mere end 15000 krigere og har mange områder i Nepal under deres kontrol,

D. der henviser til, at en alliance bestående af syv partier, og som omfattede de fleste politiske centrumspartier, og som havde mere end 190 mandater i det opløste parlament med 205 medlemmer, opfordrer til en genoprettelse af Repræsentanternes Hus fra 1999 og til at indlede fredsforhandlinger med maoisterne,

E. der henviser til, at der i maj 2005 fandt møder sted mellem repræsentanter for partierne i New Delhi, og at syv-partialliancen i august 2005 besluttede at udpege en gruppe til at føre formelle forhandlinger,

F. der henviser til, at den nyligt afholdte fredsdemonstration med 30000 deltagere i Kathmandu opfordrede til, at den langvarige konflikt, som har kostet 12000 menneskeliv, bringes til ophør,

G. der henviser til, at Nepal, der har en befolkning på 23 millioner, er blandt verdens fattigste og mindst udviklede lande, idet 42 % af befolkningen lever under fattigdomsgrænsen, 80 % af befolkningen bor i landdistrikter og arbejdsløsheden er på 47 %,

H. der henviser til, at der stadig sker krænkelser af de grundlæggende menneskerettigheder, herunder chikane mod demokratiske partiledere, tilbageholdelse af politiske aktivister og menneskerettighedsforkæmpere, anholdelse af 140 journalister under prodemokratiske demonstrationer og begrænsning af ytringsfriheden for repræsentanter for faglige sammenslutninger,

I. der henviser til, at der fortsat forekommer censur af medierne samt alvorlige krænkelser af menneskerettighederne, herunder tortur, tilbageholdelse, fordrivelser, bortførelser og retsstridige drab begået af såvel politistyrker og den kongelige hær som af de maoistiske oprørsgrupper, og at hundredvis af politiske aktivister, menneskerettighedsforkæmpere, journalister og repræsentanter for faglige sammenslutninger fortsat tilbageholdes,

J. der henviser til, at Nepal har det højeste antal af forsvundne personer i verden, og at straffrihed er et udbredt fænomen, og som henviser til, at risikoen for en humanitær krise er stigende på grund af det stigende antal internt fordrevne,

K. der henviser til, at børns mest grundlæggende rettigheder hyppigt krænkes af alle de parter, der er involveret i konflikten,

L. der henviser til, at EU har fordømt Nepals maoistiske oprørsgrupper for deres anvendelse af børnesoldater,

1. glæder sig over CPN(M)'s erklæring om våbenhvile og syv-partialliancens første skridt mod iværksættelse af en politisk proces for at løse den væbnede konflikt; opfordrer til en forlængelse på ubestemt tid af den maoistiske våbenhvile og opfordrer kong Gyanendra til også at erklære våbenhvile og gå aktivt ind i konstruktive forhandlinger med de politiske grupper, herunder de maoistiske oprørsgrupper med henblik på at genetablere den demokratiske proces i Nepal;

2. opfordrer de nepalesiske myndigheder til umiddelbart at træffe foranstaltninger i betragtning af det kommende trojka-besøg; anmoder dem om at samarbejde på disse møder for at muliggøre en frugtbar drøftelse med henblik på at fremme fredsprocessen og genindføre demokratiet med hjælp og tilskyndelse fra det internationale samfund;

3. opfordrer kong Gyanendra til at garantere de demokratiske parlamentariske myndigheders fulde suverænitet;

4. anmoder det internationale samfund om at oprette en kontaktgruppe, der består af Nepals vigtigste partnere og internationale organisationer (EU, USA, Indien og FN), og om at træffe samordnede internationale foranstaltninger, hvad angår Nepal; foreslår, at Europa-Parlamentet udpeger en særlig rapportør til at overvåge situationen;

5. glæder sig over FN's initiativ til at udsende en særlig rapportør og oprette et FN-kontor for menneskerettigheder i Nepal, der omhyggeligt skal overvåge menneskerettighedssituationen;

6. opfordrer kontaktgruppen til at arrangere en opfølgning på den internationale konference i London i 2002 og til at fastsætte de principper og værdier, der er nødvendige for at styrke fredsprocessen i Nepal og samle det internationale samfunds hovedaktører samt kong Gyanendra, de maoistiske oprørsgrupper og de største politiske partier;

7. anmoder Rådet og medlemsstaterne om at opretholde suspensionen af den militære bistand; anmoder om, at al støtte til Nepal overvåges, og at der indføres såkaldte intelligente sanktioner med henblik på fortsat at lægge pres på den kongelige regering for at få den til at genoprette et demokratisk styre og udnytte alle muligheder for fredsforhandlinger;

8. opfordrer Kommissionen og medlemsstaternes regeringer til nøje at overvåge al udviklingsbistand til Nepal, til nøje at sikre sig, at den opfylder det primære formål om fattigdomsreduktion og tager fat på de skjulte årsager til konflikten i landet;

9. bemærker, at der skal afholdes kommunalvalg i april 2006; opfordrer til, at der samtidig afholdes parlamentsvalg; opfordrer EU til at sende en valgobservatørmission til at overvåge disse valg; opfordrer til, at alle de politiske partier kan deltage fuldt ud i valgene;

10. fordømmer kraftigt alle former for vold fra et hvilket som helst politisk partis side, understreger, at de grundlæggende menneskerettigheder og frihedsrettigheder skal overholdes i Nepal, og anmoder derfor både kongen og maoisterne om at undertegne menneskerettighedsaftaler for at standse krænkelser af disse rettigheder;

11. bemærker løsladelsen af visse politiske fanger, men er stadig meget bekymret over, at andre politiske ledere, studerende og menneskerettighedsaktivister stadig holdes fængslede;

12. understreger, at enhver form for begrænsning af mediefriheden bør ophøre øjeblikket, og at alle politiske fanger bør enten løslades eller tiltales;

13. anmoder kongen om at reintegrere de 30000 indbyggere i Kapilvastu, der er blevet fordrevet på grund af voldsomme konflikter;

14. opfordrer endnu engang kraftigt den nepalesiske regering til at genoprette det tibetanske flygtningekontor i Kathmandu og tillade, at Dalai Lamas repræsentanter som partnere for FN's Flygtningehøjkommissariat genoptager sine aktiviteter med henblik på at yde bistand til tibetanske flygtninge;

15. pålægger sin formand at sende denne beslutning til Rådet, Kommissionen, kong Gyanendra, regeringerne i Indien og de øvrige lande, der er medlemmer af Den Sydasiatiske Sammenslutning af Regionalt Samarbejde samt til FN's generalsekretær og FN's Højkommissær for Menneskerettigheder.

[1] Vedtagne tekster, P6_TA(2005)0058.

--------------------------------------------------